Octavian Cotescu

Octavian Cotescu (n. 14 februarie 1931, Dorohoi – d. 22 august 1985, București) a fost un actor român de succes, din generația de aur. Activitatea sa artistică cuprinde numeroase roluri interpretate în film, dar și în teatru, în principal la Teatrul Bulandra din București, unde a fost coleg cu Toma Caragiu, Ștefan Bănică, Marin Moraru, Gina Patrichi, Victor Rebengiuc, Florian Pittiș, Rodica Tapalagă, Ileana Predescu, Petrică Gheorghiu, Irina Petrescu, Ion Besoiu, Dan Nuțu. A fost totodată unul dintre interpreții preferați ai teatrului de televiziune și ai teatrului radiofonic din epocă. Activitatea de scenă a fost dublată și de o carieră didactică de profesor universitar la Institutului de Artă Teatrală și Cinematografică (IATC) "I.L. Caragiale" din București, unde a ocupat și funcția de rector în perioada 1981-1985. Printre cei mai buni studenți ai lui se numără Horațiu Mălăele, Stelian Nistor, Dan Condurache, Rosina Cambos, Maria Ploae.

Octavian Cotescu a fost deputat în Marea Adunare Națională în perioada 1975 - 1980.

Date biografice 
La 14 februarie 1931 se naște la Dorohoi, județul Botoșani, Octavian Coteț, viitorul actor Octavian Cotescu, fiul maistrului ceferist Ilie Coteț (n. 1902) și al Anastasiei Lazăr (n. 1911). După trei ani, tatăl se mută cu serviciul la Iași. Vor locui în pavilioanele CFR, pe strada Aurora, din Copou. Bunicii dinspre tată erau țărani din comuna Miroslava, județul Iași. Octav s-a dus la ei doar de câteva ori și pentru scurt timp, în vacanțe. În schimb, verile le petrece cu mama și cu sora sa, Mioara (Maria, născută la 29 august 1934), la Botoșani, la bunicii dinspre mamă, Petru Lazăr, mecanic de locomotivă și Maria Lazăr, casnică. Locuiau pe strada Cronicar Neculce nr. 12, unde aveau o mică gospodărie cu livadă. Octav va continua să vină la Botoșani, la mătușa sa, Ecaterina Lazăr, unde își va petrece vacanțele cutreierând orașul și împrejurimile chiar și după dispariția din viață a bunicilor.

În perioada 1938—1942 urmează, la Iași, cursurile Școlii primare din str. Toma Cozma, cartierul Aurora. După terminarea școlii primare, în anul 1942 se înscrie la Colegiul Național din Iași.

Mama se angajează telegrafistă la Gara CFR Iași. În anul 1943 părinții divorțează. În primăvară, bunicii din Botoșani și cei doi copii pleacă la Timișoara. Mama va lucra ca telegrafistă în Gara Timișoara. Primesc locuință în cartierul Fratelia. Tatăl e detașat cu serviciul la Cîineni, județul Vâlcea.

În anul 1944 - Mai mulți elevi ai Liceului Național din Iași, printre care și Octav, se înscriu la Liceul Militar, transferat de la Iași la Timișoara, urmându-l apoi la Pitești, până în vara anului 1945, când vor reveni la vechile lor școli, în urma desființării Liceului Militar.

Familia 
Octavian Cotescu a fost căsătorit cu actrița Valeria Seciu. Alexandru Cotescu este fiul lui Octavian Cotescu și al Valeriei Seciu. Alexandru Cotescu a avut o apariție meteorică în filmul „Păcală” (1974), dar a urmat, mai târziu, calea monahală. Trăiește la Mănăstirea Vatopedu de la Muntele Athos, în Grecia, luând numele bisericesc de Daniil. A lucrat la traducerea unei importante antologii de texte liturgice și vieți ale sfinților.

Distincții 
 Ordinul Muncii clasa a III-a (1964) „pentru merite deosebite în opera de construire a socialismului, cu prilejul celei de a XX-a aniversări a eliberării patriei”
 Ordinul Meritul Cultural clasa a III-a (1967) „pentru merite deosebite în domeniul artei dramatice”

Filmografie 

 Iubirea e un lucru foarte mare (miniserial TV, 1962)
 O dragoste lungă de-o seară (1963)
 Cartierul veseliei (1964)
 Diminețile unui băiat cuminte (1967)
 Balul de sîmbătă seara (1968) - Toma
 Vin cicliștii (1968) - naratorul
 Castelul condamnaților (1970) - Costăchel
 Asediul (1971)
 De ochii lumii (1971) (TV)
 Atunci i-am condamnat pe toți la moarte (1972)
 Puterea și adevărul (1972)
 Drum în penumbră (1972)
 Bariera (1972)
 Proprietarii (1973)
 Tăticul (1974) (TV)
 Capcana (1974)
 Bălcescu (1974)
 Păcală (1974) - perceptorul
 Tatăl risipitor (1974)
 Muntele ascuns (1975)
 Toamna bobocilor (1975) - naratorul
 Cercul magic (1975)
 Un orfelin iubea o orfelină (1976) (TV)
 Gloria nu cântă (1976)
 Operațiunea Monstrul (1976) - Eugen
 Instanța amînă pronunțarea (1976)
 Bunicul și doi delincvenți minori (1976) - Bunicul
 Serenadă pentru etajul XII (1976) - profesorul universitar poreclit „Balaurul”
 Tufă de Veneția (1977)
 Iarna bobocilor (1977) - naratorul
 Iarba verde de acasă (1977) - inspectorul
 Împușcături sub clar de lună (1977) - Beldea
 Războiul independenței (serial TV, 1977)
 Din nou împreună (1978)
 Eu, tu, și... Ovidiu (1978)
 Aurel Vlaicu (1978)
 Clipa (1979)
 Vacanță tragică (1979)
 Omul care ne trebuie (1979) - directorul trustului de construcții
 Blestemul pămîntului – Blestemul iubirii (1980) - învățătorul Zaharia Herdelea
 Bietul Ioanide (1980)
 Șantaj (1981)
 Castelul din Carpați (1981) - impresarul
 Saltimbancii (1981) - Cezar Marcelloni
 O scrisoare pierdută (spectacol TV, 1982) - Nae Cațavencu
 Înghițitorul de săbii (1982)
 Calculatorul mărturisește (1982)
 Un saltimbanc la Polul Nord (1982) - Cezar Marcelloni
 Rămân cu tine (1982)
 Aventură sub pământ (1982) (TV)
 Singur de cart (1983)
 Miezul fierbinte al pâinii (1983)
 Buletin de București (1983) - Costică Popescu
 O lebădă iarna (1983) - Vasile Mirea
 Fram (serial TV, 1983)
 Escapada (1983)
 Prea cald pentru luna mai (1984)
 Secretul lui Bachus (1984)
 Sosesc păsările călătoare (1985)
 Căsătorie cu repetiție (1985) - Costică Popescu
 O clipă de răgaz (1986)

Teatru 

La 12 mai 1951 debutează pe scena Teatrului Bulandra (pe atunci Teatrul Municipal) în piesa de teatru Pădurea scrisă de Alexandr Ostrovski.  A colaborat cu  Teatrul Mic din București și cu teatre din provincie, din Satu Mare sau Oradea.

Note

Legături externe 
Octavian Cotescu , Revista Teatrală Radio, Radio România Cultural
 Octavian Cotescu, o viață ca un poem, 4 decembrie 2013, Ziarul Metropolis
 

Nașteri în 1931
Nașteri pe 14 februarie
Decese în 1985
Decese pe 22 august
Actori ai Teatrului Bulandra‎
Actori de film români
Actori de radio români
Actori de teatru români
Actori de televiziune români
Actori de voce români
Actori români din secolul al XX-lea
Oameni din Dorohoi
Decese în București
Deputați români în Marea Adunare Națională
Români din secolul al XX-lea
Români cunoscuți sub pseudonimele folosite
Decorați cu Ordinul Meritul Cultural
Profesori universitari români
Rectori ai Universității Naționale de Artă Teatrală și Cinematografică „Ion Luca Caragiale” din București